Manchester United dokázal v Euróspkej lige poraziť FK Partizan Belehrad, no už v nedeľu sa musí postaviť proti ďalšiemu súperovi. V Premier League totiž Červených diablov čaká Brighton.
Scott McTominay si privodil zranenie vo štvrtkovom zápase Európskej ligy, pričom Victor Lindelof a jeho zranenie sa tiahne už od zápasu s Chelsea. Manažér sa však snaží byť optimistický a verí v ich skorý návrat na trávniky. ,,Dúfajme, že Scott bude hrať. Veríme v to aj pri Victorovi, ale nevieme to na isto. Tento týždeň totiž netrénoval kvôli jeho nohe."
Paul Pogba vymeškal z posledných 11 zápasov celkovo už 9 a aj naďalej tak ostáva mimo hru. Jeho návrat by však mohol prísť už po reprezentačnej prestávke. Hráči ako Axel Tuanzebe, Luke Shaw, Diogo Dalot, Nemanja Matić a Angel Gomes sú stále na listine zranených. V prípade, že do nedeľného ligového zápasu McTominay nezasiahne, manažér Solskjaer bude môcť siahnuť po niekom z trojice Fred, James Garner a Andreas Pereira.
Do zápasu nezasiahne ani skúsený Ashley Young, ktorý dostal stop na zápas kvôli jeho piatim žltým kartám v sezóne. Alternatívou je tak Brandon Williams, či Marcos Rojo. ,,Sú tu nejaké možnosti, ale zatiaľ nebudem hovoriť kto bude hrať. Ashley je suspendovaný a cítil som, že vo štvrtok sme ho potrebovali. Chceli sme vyhrať."
O obsadení postu "desiatky" bude treba ešte popremýšľať. Juan Mata totiž proti Partizanu Belehrad odohral slušný zápas. ,,Samozrejme, ak hovoríme o Juanovi a jeho predĺžení kontraktu, tak som s ním o tom hovoril. Vedel, že nebude hrávať každý zápas, ale bude dôležitý pri pretváraní kultúry v tíme. Dostane svoj podiel zápasov. Hral už v Premier League aj v pohári. Juan je ten typ hráča, ktorý potrebuje okolo seba víťazov. Vo štvrtok ich pri sebe mal a myslím si, že sme tak mali občas možnosť vidieť lepšieho Juana."
O forme Brightonu a víkendovom zápase
,,Proti Brightonu sme hrali pomerne skoro hneď na začiatku ako som minulý rok prišiel do klubu. Myslím si, že nám vtedy dali možnosť odohrať spoločne dobrý zápas. Myslím si, že sme vtedy mali šťastie, že sme vyhrali. Majú veľa hráčov, ktorí sú na lopte sebavedomí. V posledných štyroch zápasoch mi naozaj, naozaj priniesli veľa myšlienok. Dominujú v zápasoch a kontrolujú ich. Dokonca aj prehra s Aston Villou. V tom zápase držali remízu až do červenej karty. Tie posledné štyri zápasy vnímam naozaj ako ich výhry. Musíme mať veľa energie, aby sme ich mohli prevýšiť v napádaní. Nemôžeme dopustiť, aby sa na Old Trafforde cítili pohodlne."
Červení diabli zvíťazili v štyroch zápasoch v pohárových súťažiach, čo je viackrát ako v samotnej lige. Solskjaer tak prijíma výzvu, že túto formu si prenesú aj do Premier League. ,,V pohároch nechcem prestať vyhrávať, pretože trofej Premier League je mimo náš dosah. Sme príliš ďaleko za top tímami. Akúkoľvek trofej môžeme získať, pôjdeme po nej. Našu formu v lige však musíme rozhodne zlepšiť."
Zdroj: manchestereveningnews.co.uk, manutd.com